**Mamă, iubire șI flori**

*Gabriel Stănciulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mama, iubire și flori

Păstrez imortele în vaza albastră,

Le admir tăcut, iar ele mă întreabă,

Unde e mâna ce a pus într-o glastră

Florile, fără a spune o silabă?

Ezit, printre frazele ce-mi fură privirea,

Se uită discret, și încerc să răspund:

E-n Cer de un timp, i-am luat eu iubirea

Și tot ce-a avut, mai frumos, mai profund.

Iubea orice floare cu patima vieții,

Cu greu adormea, privind spre fereastră,

Un vers îngânam, cum îngână poeții

Arome de flori veneau dintr-o glastră.

Primea din natură iubire divină,

Iubea cu forța unui suflet curat,

Pe noi ne privea cu un soi de lumină

Ce n-o mai simțim, dar nu am uitat.

Și în fiece zi, când ceasul mă scoală,

Refac pașii ei, admirație-n culori,

E-n mine un dor, e-n mine o sfială

De îmi vine să dorm… în curtea cu flori.

Autor: Gabriel Stănciulescu